Pouk na daljavo

**Glasbena umetnost, 6. razred (6 05)**

23. aprila 2020

*Spoštovani učenci!*

*Po desetem maju moram pridobiti ocene, zato bomo ta in prvi teden v maju utrjevali. Kako vas bom ocenil, se bomo še dogovorili. Zaenkrat vam pošiljam nekaj vprašanj in odgovorov; upam, da vam bo v pomoč pri učenju. TO NISO VSA VPRAŠANJA, KI JIH LAHKO DOBITE PRI OCENJEVANJU; so le smernice, da boste vedeli, kaj morate znati.*

**Preberi in predelaj učbenik od strani 72 do 83. To snov ste obravnavali že v petem razredu, zato jo le pozorno preberite. Razen vprašanj s teoretičnega področja glasbe, ki se bodo pojavila v tej in naslednji nalogi (6 05 in 6 07), ostalih pojmov pri ocenjevanju NE bom spraševal.**

1. **Kaj je resonančno telo?**

To je predmet ali telo, ki ojača zvok in mu da značilno barvo.

1. **Kako imenujemo zvrst glasbe, ki vključuje ljudske pesmi, ljudsko inštrumentalno glasbo in** ljudske plese?

Ljudska glasba.

1. **Naštej vse pevske glasove od najnižjega do najvišjega!**

Bas, bariton, tenor, alt, mezzosopran, sopran

1. **Kako imenujemo zvrst glasbe, ki jo napišejo skladatelji in izvajajo poustvarjalci, oboji pa imajo** **obsežno glasbeno izobrazbo?**

Klasična glasba.

1. **Koliko pevcev poje v sekstetu?**

Šest.

1. **Naštej vsaj pet različnih zborov!**

Otroški, ženski, mladinski, komorni, moški, dekliški, operni, mešani, radijski …

1. **Kaj so glasbene vilice?**

Glasbene vilice so mali inštrument, s katerim udarimo po trdi površini in s tem povzročimo nihanje. Ko jih prislonimo na kost pri ušesu ali ob trdo površino (npr. mizo), zaslišimo ton, ki ima natanko 440 Hz (Hercev). To je enočrtani A.

1. **Kaj so arheologi našli v jami Divje babe v dolini reke Idrijce?**

Našli so paleolitsko piščal iz kosti jamskega medveda, ki potrjuje, da glasba človeka spremlja že od pradavnine.

1. **Kaj je plesna glasba?**

Plesna glasba je tista, ki je bila napisana prav z namenom, da se ob njej pleše.

1. **Kaj je hidraulus?**

Hidraulus je inštrument, ki je proizvajal zelo glasne tone, deloval pa je s pomočjo vode. Je predhodnik orgel.

1. **Kaj so membranofoni?**

To so inštrumenti, ki zvok proizvajajo s pomočjo napete opne.

1. **Kaj so aerofoni?**

Aerofoni so glasbila, ki svoj ton proizvajajo s pomočjo zraka.

1. **Katero je najnižje pihalo?**

Fagot.

1. **Katero je najvišje trobilo?**

Trobenta (še bolje: trobenta piccolo).

1. **Ali ima pozavna ventile kot npr. rog?**

Ne, pri pozavni višino tona menjamo s tem, da cev izvlečemo ali potiskamo noter. S tem se dolžina cevi spreminja in je ton ustrezno nižji ali višji.

1. **Kaj ustvarja zvok pri oboi?**

Dvojni trsni jeziček.

1. **Ali pavkam lahko določimo tonsko višino?**

Da.

1. **Ali malemu bobnu lahko določimo tonsko višino?**

Ne.

1. **Kaj je klavikord?**

Glasbilo, predhodnik klavirja.

1. **Kaj je čembalo?**

Klavirju podoben inštrument iz obdobja baroka. Ima zelo tanke strune, po katerih trzajo mali jezički, zato ima zelo značilen, nežen zvok.